Σεμινάριο Σχολικού Εκφοβισμού

στο σχολείο μας

Τι είναι ο εκφοβισμός (Βullying);

**Ο ορισμός του σχολικού εκφοβισμού.**

Το φαινόμενο του σχολικού εκφοβισμού αποτελεί μορφή επιθετικής συμπεριφοράς που εμφανίζεται στο σχολείο, με σοβαρές επιπτώσεις για την ψυχοσυναισθηματική ανάπτυξη του παιδιού και του εφήβου, καθώς επίσης και για τη διαδικασία της μάθησης. Ειδικότερα, η έννοια του σχολικού εκφοβισμού συνίσταται στην **εσκεμμένη**, **συστηματική** και **επαναλαμβανόμενη** βίαιη και επιθετική συμπεριφορά ενός μαθητή σε έναν άλλον, με σκοπό την επιβολή και πρόκληση σωματικού και ψυχικού πόνου του τελευταίου. Επιπρόσθετα, η σχέση μεταξύ αυτού που εκφοβίζει και αυτού που εκφοβίζεται χαρακτηρίζεται από μία ασυμμετρία δύναμης, για παράδειγμα το άτομο μπορεί να είναι (ανάλογα με την ηλικία) μεγαλύτερο, ψηλότερο, δυνατότερο, καλύτερο στις μαθησιακές επιδόσεις, πιο δημοφιλές κ.λπ. Σε περιστατικά εκφοβισμού συχνά υπάρχουν και παρατηρητές που είτε παρακολουθούν σιωπηρά, είτε παρεμβαίνουν, παίρνοντας το μέρος αυτού που εκφοβίζει, ή του θύματος.

To επιμορφωτικό σεμινάριο που πραγματοποιήθηκε την Τρίτη 27 Μαρτίου 2018 για τα τμήματα της Ε΄και Δ΄τάξης στο χώρο του σχολείου μας, περιέλαβε αρχικά την κατανόηση του ορισμού του σχολικού εκφοβισμού, όπως και τα είδη στα οποία διακρίνεται. Ήταν εντυπωσιακή η συμμετοχή και ο ενθουσιασμός των μαθητών. Αφού κατανοήσαμε τι σημαίνει σχολικός εκφοβισμός και ποια περιστατικά δεν χαρακτηρίζονται bullying, παρακολουθήσαμε και αναλύσαμε μια σειρά από video, που έχουν ως στόχο να ενημερώσουν, να προβληματίσουν και να θωρακίσουν τα παιδιά μας. Μάθαμε ποιος είναι ο σωστός τρόπος αντιμετώπισης κάποιου περιστατικού σχολικού εκφοβισμού, αλλά εμβαθύναμε και στα αίτια πρόκλησής του. Ως παρατηρητές μάθαμε να παρεμβαίνουμε υπέρ του θύματος. Μπαίνοντας στην εφηβεία και αναγνωρίζοντας τον σημαντικό ρόλο που έχουν οι φίλοι στις ζωές των παιδιών, μάθαμε πως να ξεχωρίζουμε τον πραγματικό φίλο (χρήσιμο σε όλες τις ηλικίες) και να παίρνουμε προφυλάξεις όταν χρησιμοποιούμε το διαδίκτυο. Σας παραθέτουμε μέρος του υλικού που παρουσιάστηκε στο σεμινάριο, έτσι ώστε να μπορέσετε να το αξιοποιήσετε περαιτέρω. Είναι σημαντικό να είμαστε κοντά στα παιδιά μας, έχοντας πάντα ανοιχτά αυτιά, μάτια και φυσικά μια ζεστή αγκαλιά.

Η ειδική παιδαγωγός του Τμήματος Ένταξης

κ. Τόνια Γιαννακοπούλου

Παρατίθενται ηλεκτρονικές διευθύνσεις σχετικών βίντεο που προβλήθηκαν κατά τη διάρκεια του σεμιναρίου :

[https://www.youtube.com/watch? v=8tv3ObwCm5s&t=46s](https://www.youtube.com/watch?v=8tv3ObwCm5s&t=46s) (Ένα συγκλονιστικό βίντεο για το σχολικό εκφοβισμό μέσα από τη

 μαρτυρία ενός παιδιού)

[https://www.youtube.com/watch? v=l9UClj6HbnM](https://www.youtube.com/watch?v=l9UClj6HbnM) («Νίκησε τον νταή χωρίς να τον αγγίξεις»)

[https://www.youtube.com/watch? v=4RshEv-drWs](https://www.youtube.com/watch?v=4RshEv-drWs) («Το παιδί ή ομάδα παιδιών που ασκεί βία»)
[https://www.youtube.com/watch? v=nFMrxOR3](https://www.youtube.com/watch?v=nFMrxOR3tGQ) («Χρησιμοποιείς έξυπνα τα κοινωνικά δίκτυα»)
[https://www.youtube.com/watch? v=6FIWwxvl6G4](https://www.youtube.com/watch?v=6FIWwxvl6G4) («Ο Πραγματικός Φίλος»)